Landsrettens afvisning af tiltaltes bevisanke i sag om overtrædelse af straffelovens § 181, stk. 1, straffelovens § 119, stk. 1 og 121, lov om euforiserende stoffer mv. blev stadfæstet
Ret: Højesteret (3. instans)
Faggruppe: Straffesag — Øvrige straffesager
Sagsemner: Almenskadelige handlinger;
Forbrydelser mod offentlig myndighed;
Forurettede og vidner;
Narkotika;

/

Afvisning af bevisanke

Sag 99/2021

Kendelse afsagt den 18. oktober 2022

Anklagemyndigheden
mod
Tiltalte

Afvisning af bevisanke efter udløb af kontraankefrist

Tiltalte var ved byrettens dom idømt 1 års fængsel, hvoraf 6 måneder blev gjort betinget med vilkår om
misbrugsbehandling for bl.a. syv overtrædelser af straffelovens § 181, stk. 1, ved at have forvoldt
ildebrand.

Tiltalte var sammen med sin daværende beskikkede forsvarer til stede under domsafsigelsen og modtog
dommen, ligesom Tiltalte blev gjort bekendt med reglerne om anke. Statsadvokaten i København ankede
efterfølgende byrettens dom med påstand om skærpelse. Tiltalte blev i ankemeddelelsen vejledt om, at
eventuel modanke måtte ske inden 14 dage, hvilket var senest den 20. maj 2021.

Den 28. maj 2021 beskikkede landsretten en ny forsvarer for Tiltalte under ankesagen, som ved mail af
31. maj 2021 oplyste, at Tiltalte under anken ville påstå det samme som i byretten, dvs. frifindelse i det
ikke erkendte omfang, hvilket anklagemyndigheden protesterede mod.

Tiltalte gjorde gældende, at han inden ankefristens udløb havde meddelt sin tidligere forsvarer, at han
ville gentage sin påstand for byretten. Den tidligere forsvarer oplyste i en udtalelse til landsretten, at hun
ikke erindrede, at Tiltalte skulle have anmodet om, at der blev kontraanket med påstand om frifindelse,
og at såfremt dette var Tiltaltes ønske, var det ikke blevet opfattet således af hende.

Landsretten afviste Tiltaltes bevisanke, idet retten fandt, at Tiltalteikke havde sandsynliggjort, at
overskridelsen af kontraankefristen ikke kunne tilregnes ham, jf. retsplejelovens § 910, stk. 2, og der
ikke var rimelig grund til at tillade bevisanken i medfør af retsplejelovens § 910, stk. 3.

Højesteret fastslog, at Tiltaltes kontraanke skulle have været iværksat senest den 20. maj 2021, hvilket
der var oplyst om i ankemeddelelsen, som blev udleveret til Tiltalte den 3. maj 2021. Højesteret fandt, at
der under de foreliggende omstændigheder ikke var tilstrækkeligt grundlag for at antage, at
fristoverskridelsen ikke kunne tilregnes Tiltalte. Højesteret stadfæstede herefter landsrettens kendelse.